ΓΡΑΠΤΗ ΕΡΩΤΗΣΗ E-2459/98

υποβολή: Honório Novo (GUE/NGL) προς την Επιτροπή

(30 Ιουλίου 1998)

Θέμα: Κακοκαιρία στην Πορτογαλία και ζημιές στη γεωργία της χώρας

Ως γνωστόν, πρόσφατα καιρικά φαινόμενα στην Πορτογαλία, (καταρρακτώδεις βροχές, χαλάζι, έντονες διακυμάνσεις της θερμοκρασίας), προκάλεσαν σοβαρές ζημίες σε ορισμένους γεωργικούς τομείς θεμελιώδους σημασίας για τη χώρα.

Η κατακόρυφη πτώση της παραγωγής αχλαδιών (70 με 80 % σε εθνικό επίπεδο), κερασιών (70 % περίπου στη Beira Interior και στο Trás-os-Montes), κρασιού (60 % στο Ribatejo μεταξύ Douro και Minho και Trás-os-Montes) καθώς επίσης και ελαιών, κυρίως στο Alentejo και το Trás-os-Montes), για να αναφερθούν ορισμένα μόνον παραδείγματα των σοβαρότερων προβλημάτων.

Η έντονη πτώση των εισοδημάτων, κυρίως δε των μικρών γεωργών και των μικρών οικογενειακών γεωργικών εκμεταλλεύσεων είναι αυταπόδεικτη. Στο πλαίσιο αυτό ζητώ από την Επιτροπή να με πληροφορήσει:

1. Η Πορτογαλική Κυβέρνηση υπέβαλε ήδη στην Επιτροπή λεπτομερή εκτίμηση - ποσοτική και ποιοτική - των ζημιών που προκλήθηκαν από την κακοκαιρία, προκειμένου να ζητήσει από την ΕΕ διοικητικά μέτρα και έκτακτες οικονομικές ενισχύσεις για να αντιμετωπίσει τις προαναφερθείσες ζημίες; Εάν ναι, είναι η Ευρωπαϊκή Επιτροπή διατεθειμένη να δεχθεί την αίτηση αυτή;

2. θεωρεί η Επιτροπή ορθό να εξετάσει τη δυνατότητα συνεισφοράς με συμπληρωματικά κονδύλια, για να απαμβλύνει τις ζημίες που υπέστη η γεωργία λόγω της κακοκαιρίας που σημειώθηκε στην Πορτογαλία;

Απάντηση του κ. Fischler εξ ονόματος της Επιτροπής

(28 Σεπτεμβρίου 1998)

1. Η πορτογαλική κυβέρνηση δεν υπέβαλε στην Επιτροπή αίτηση χρηματοδοτικής ενίσχυσης για την κάλυψη των απωλειών του γεωργικού εισοδήματος που αναφέρονται από το Αξιότιμο Μέλος του Κοινοβουλίου, διότι η Επιτροπή δεν διαθέτει νομική βάση η οποία να επιτρέπει την αντιστάθμιση των απωλειών της γεωργικής παραγωγής που προκαλούνται από την κακοκαιρία.

2. Ο κανονισμός (ΕΟΚ) 4256/88 του Συμβουλίου, της 19ης Δεκεμβρίου 1988 για διατάξεις εφαρμογής του κανονισμού (ΕΟΚ) 2052/88 σχετικά με το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα προσανατολισμού(1) όπως τροποποιήθηκε από τον κανονισμό (ΕΟΚ) 2085/93(2) προβλέπει στο άρθρο 5 εδάφιο η), ότι το ΕΓΤΠΕ-τμήμα προσανατολισμού μπορεί να συμμετέχει χρηματοδοτικά στην αποκατάσταση του γεωργικού και δασοκομικού παραγωγικού δυναμικού που έχει πληγεί από φυσικές καταστροφές στο πλαίσιο της χρηματοδότησης των διαρθρωτικών ενεργειών που καθορίζονται στο κοινοτικό πλαίσιο στήριξης (ΚΠΣ).

Όσον αφορά τις κακοκαιρίες του Νοεμβρίου και Δεκεμβρίου 1997, οι πορτογαλικές αρχές ζήτησαν χρηματοδοτική ενίσχυση για την αποκατάσταση του παραγωγικού δυναμικού που είχε καταστραφεί. Η Επιτροπή απάντησε θετικά στην αίτηση αυτή, χορηγώντας ποσό 20 εκατ. ECU το οποίο προέρχεται από πιστώσεις οι οποίες είναι ακόμη διαθέσιμες από τον στόχο 5α.

Επιπλέον, τον Ιούλιο 1998 οι Αζόρες έλαβαν ενίσχυση 26,38 εκατ. ECU από το ΕΓΤΠΕ-τμήμα προσανατολισμού και από το Ευρωπαϊκό Ταμείο Περιφερειακής Ανάπτυξης (ΕΤΠΑ), που προέρχονται από την εφαρμογή του αποπληθωριστή του 1998 του ΚΠΣ για την Πορτογαλία, για την αντιμετώπιση των ζημιών που προκλήθηκαν από τον σεισμό στις 9 Ιουλίου 1998.

(1) ΕΕ L 374 της 31.12.1988.

(2) ΕΕ L 193 της 31.7.1993.